Molly Ringwald

Karriere

Ringwald TV-debuterte i 1979 i komiserien The Facts of Life, hvor hun medvirket til 1980. Hun filmdebuterte i 1982 i Tempest, en rolle som førte til at hun ble nominert til en Golden Globe. Hadde like etter det en birolle i TV-filmen Packin' It In (1983) og en sentral rolle i sciencefictionfilmen Romjegeren (Spacehunter: Adventures in the Forbidden Zone) fra 1984. Hun fikk samme år sitt store gjennombrudd i den populære ungdomskomedien Å, for en bursdag!, en rolle som bidro sterkt til etablere henne som medlem av det såkalte «Brat Pack». Hun spilte etter det i en rekke filmer sammen med denne kretsen som skulle omfatte kjente ungdomsskuespillere som blant annet Judd Nelson, Emilio Estevez, Rob Lowe, Andrew McCarthy og Demi Moore. Hun fikk året etter den sentrale rollen som «High school princess» i den populære ungdomsfilmen The Breakfast Club. Filmen bidro til å ta henne til nye høyder og i 1987 fikk hun hovedroller i suksessene Pretty in Pink, dramafilmen P.K. and the Kid og den romantiske komedien Et nummer for mye (The Pick-up Artist). Året etter fulgte hovedroller i For hele livet (For Keeps?) og dramaet Fresh Horses. Hun var på slutten av 1980-tallet ansett som «Top female teen» i USA.

1990-tallet og nedturen

Ringwald bidro til å ødelegge mye av sin filmkarriere ved at hun i 1990 gjorde to skjebnesvangre tabber. Først takket hun nei til den kvinnelige hovedrollen i Ghost, og samme år takket hun også nei til å spille den kvinnelige hovedrollen i Pretty Woman. Filmenes kvinnelige hovedroller ble isteden besatt av Demi Moore (Ghost) og Julia Roberts (Pretty Woman). Både Ghost og Pretty Woman ble kjempesuksesser og Ringwald har i ettertid uttrykt anger for at hun takket nei .
Hun har etter 1990 hatt få notable roller, men hun hadde en hovedrolle i Stephen Kings miniserie The Stand i 1994. Mye av hennes innsats har etter dette i hovedsak vært i B-skrekkfilmer og TV-filmer. Hun fikk en del mediaomtale da hun i 1995 spilte i en nakenscene i thrilleren Malicious, mye grunnet at hun tidligere hadde spilt relativt uskyldige ungpikeroller. Hun returnerte til TV i 1996 for å spille en av hovedrollene i sitcomen Townies, men serien ble tatt av sendeskjemaet etter bare 10 episoder. Hun hadde etter det fremtredende roller i relativt ukjente filmer som Requiem for Murder og Kimberly (begge 1999). Hun hadde en noe mer notabel opptreden sammen med den australske popdronningen Kylie Minogue i slasher-filmen Cut  i 2000. Hun hadde også en lien opptreden i 2001-komedien Not Another Teen Movie, en film som regnes som en parodi/tribute over div. ungdomsfilmer, inkludert noen hun medvirket i på 1980-tallet. 
Hun hadde i 2006 en gjesteopptreden i den amerikanske dramaserien Medium.

Utenlandsopphold og sceneopptredener

På 1990-tallet bodde hun fire år i Frankrike og medvirket i denne perioden i et par franske filmer. Filmen fikk liten oppmerksomhet. 
Hun hadde på 1990-tallet også en viss aktivitet på scenen og opptrådte både på Broadway og på scener i London. I 2006 gjorde hun et comeback og medvirket i scenemusikalen Cabaret og stykket Enchanted April. Senere på året spilte hun rollen som Charity Hope Valentine i musikalen Sweet Charity, med Christina Applegate i den ledende rollen . Hennes rolleprestasjon ble imidlertid ikke godt mottatt og året etter ble hun erstattet av Paige Davis.

Annet

Hun var en av presentatørene under Oscar-utdelingen i 1986 og 1987, samt Emmy-utdelingen i 1996, MTV Movie Awards i 2005 og Tony Awards i 2006.

Personlige forhold

I 1999 giftet hun seg med sin mangeårige kjæreste, Valery Lameignère, men paret skilte seg etter kort tid. Hun fødte sitt første barn i 2003 og giftet seg i 2007 med barnets far, Panio Gianopoulos.